סאנג'י (ואן פיס)

**סאנג'י** (ביפנית: **サンジ**), שנולד בשם **וינסמוק סאנג'י** (ביפנית: **ヴィンスモーク・サンジ**) ומוכר גם בכינוי **סאנג'י "רגל שחורה"**, הוא דמות בדיונית ופרוטגוניסט סדרת המאנגה היפנית "וואן פיס" מאת אייצ'ירו אודה. הדמות הופיעה לראשונה בפרק ה-43 של הסדרה, שפורסם לראשונה ביפן במגזין "Weekly Shōnen Jump" ב-8 ביוני 1998. סאנג'י הוא החבר החמישי בצוות "פיראטי כובע הקש" והרביעי להצטרף אליו, והוא משמש כטבח הצוות.

סאנג'י נולד בנורת' בלו וגדל כחלק ממשפחת וינסמוק תחת אביו, המלך ג'אדג', ואמו סורה. לאחר שעזב את משפחתו המתעללת ושרד טביעת ספינה שבה כמעט גווע ברעב על צוק מבודד, הוא אומץ על ידי זף "רגל אדומה", פיראט לשעבר והבעלים של המסעדה הצפה "באראטייה". זף לימד את סאנג'י בישול ואת סגנון הלחימה שלו, המאופיין בשימוש ברגליים בלבד מתוך מטרה לשמור על ידיו נקיות לבישול. בעקבות הקרב נגד דון קריג, הצטרף סאנג'י ללופי וצוותו, "כובעי הקש", במטרה להגשים את חלומו למצוא את ה"אול בלו", ים אגדי שבו חיים דגים מכל רחבי העולם. חרף אופיו הרגוע והרציונלי, הוא ידוע בחולשתו לנשים יפות (במיוחד נאמי), עד כדי סירוב מוחלט לתקוף נשים, גם במחיר נזק לעצמו ולצוות.

## פיתוח ועיצוב
סקיצות מוקדמות חשפו כי במקור תוכנן סאנג'י להיות דמות בעלת שיער שחור המשתמשת באקדחים ושמה "נארוטו", אך הרעיון נגנז. אודה ציין כי קיבל השראה מדמותו של "מר פינק" (בגילומו של סטיב בושמי) מהסרט "כלבי אשמורת" (1992) בעת יצירת הדמות.

סאנג'י מתואר כגבר גבוה ורזה בעל מראה מטופח. הוא לובש בדרך כלל חליפה שחורה ומעשן סיגריות בקביעות. לפני קפיצת הזמן, שיערו הבלונדיני כיסה את עינו השמאלית, בעוד שלאחריה הוא מכסה את עינו הימנית והוא מוצג עם זקן תיש. סימן ההיכר הבולט ביותר שלו הוא גבותיו המסתלסלות. אודה חשף כי אילו הסדרה הייתה מתרחשת בעולם האמיתי, סאנג'י היה ממוצא צרפתי.
### אישיות
סאנג'י נתפס לרוב כדמות נינוחה וקרת רוח, השומרת על קור רוח גם במצבים קשים. תכונה זו עומדת בניגוד להתנהגותו הקומית, במיוחד בנוכחות נשים או בעת עימותים מילוליים ופיזיים עם יריבו לצוות, זורו.

סאנג'י ידוע בחיזוריו הבלתי פוסקים אחרי כל אישה יפה, מה שהקנה לו את הכינוי "הטבח הסוטה" (Ero-cook). אפילו כילד, כשעבד ב"באראטייה", סאנז'י היה הופך מוכה אהבה בנוכחות לקוחות יפות, מה שהוביל לטעויות בתהליך הבישול. הוא גם מפגין קנאה כלפי אלו שהוא תופס כברי-מזל ממנו עם נשים, למשל כשראה את זורו עם יורי או כשלופי הגיע לאמזון לילי במקרה. חרף טבעו זה, סאנג'י מפגין איפוק מסוים בשל נאמנותו לצוות. יתרה מכך, בשל גישה זו והטפות המוסר הרבות שקיבל מזף, סאנג'י פועל לפי קוד מוסרי ואבירי נוקשה. הוא נשבע לעולם לא לתקוף נשים או לאפשר שיעליבו אותן, אפילו במחיר חייו; הוא אף הרחיק לכת ורק התגונן מול קליפה, אחת האנטגוניסטיות המרכזיות בקשת "איניס לובי", עד שנאמי הגיעה לעזור לו. סאנג'י התגבר על טראומת הילדות שלו וקיבל את טבעו האמיתי לאחר שלופי הציל אותו מנישואיו המתוכננים במהלך קשת "אי הול קייק".

סאנג'י ניחן בטוב לב ולעיתים קרובות מציל אחרים הנמצאים בסכנה, גם במחיר ביטחונו האישי. פעמים רבות הוא מציג את טבעו טוב הלב כ"אבירות" כלפי נשים בלבד, אך בפועל הוא עוזר בעקביות גם לגברים. כמי שסבל מרעב קיצוני בתוך מסכת ההתעללות של אביו, הוא לעולם לא ימנע ארוחה מאדם רעב, ללא קשר לכוונותיו – כפי שהוכח כאשר דון קריג ניסה להשתלט על ה"באראטייה" בקשת הסיפור שבה הוצג. לעיתים קרובות במהלך הסדרה הוא נפרד מהשאר כדי למלא תפקיד חשאי, המסייע בהמשך לצוות ולבעלי בריתם לשרוד. ב"ווטר 7", סאנז'י נפרד מהצוות ומצא את ניקו רובין עולה על הרכבת "פאפינג טום" בדרכה לאיניס לובי להוצאתה להורג. בטרילר בארק, הוא הציע להקריב את חייו בתמורה לחייו של לופי. באי זו (Zou), החליט סאנג'י לעזוב את הצוות על מנת להתעמת עם משפחתו ולהגן על כובעי הקש מפני פיראטי "פייר טנק". בוואנו, סאנג'י ביקש עזרה מאחר בפעם הראשונה כאשר קרא לרובין להציל אותו.
### גילום ודיבוב

בגרסה היפנית המקורית של סדרת האנימה "וואן פיס", את דמותו של סאנג'י בבגרותו מדבב הירואקי היראטה ואיקואה אוטאני בצעירותו.

בדיבוב של חברת "Odex" ל-104 הפרקים הראשונים של הסדרה בסינגפור, את דמותו של סאנג'י דיבבו ג'וזף מארי ופול פיסטור. בדיבוב של "4Kids Entertainment" ל-104 הפרקים הראשונים, את דמותו דיבבו דייוויד מו וורוניקה טיילור. בדיבוב של "Funimation Entertainment" לזיכיון כולו, את דמותו דיבבו אריק וייל וכריסטין אוטן. בדיבוב הקוריאני, את דמותו דיבב פארק יון-ווק בין השנים 2002 ל-2011; החל משנת 2012, את דמותו מדבב לי ג'ונג-הון.

בעיבוד הלייב אקשן שהופק לזיכיון על ידי "נטפליקס", את דמותו של סאנג'י מגלם השחקן הבריטי-ספרדי טאז סקיילר, בעוד שכריסטיאן קונברי מגלם את סאנג'י בצעירותו.
### כוחות ויכולות
בלחימה, מסתמך סאנג'י אך ורק על בעיטות, באמונה כי ידיו של טבח מקודשות למלאכת הבישול ויש להגן עליהן מכל פגע. סגנון הלחימה שלו, המכונה "סגנון רגל שחורה", כולל וריאציות של בעיטות ששמותיהן קשורים לרוב לעולם הקולינריה. הבולטת שבהן היא ה"דיאבל ג'מבה", טכניקה שבה הוא מחמם את רגליו לטמפרטורה כה גבוהה עד שהן זוהרות באדום עז. בהמשך פיתח את ה"איפרית ג'מבה", גרסה עוצמתית יותר המפיקה להבות כחולות-לבנות.

במהלך קפיצת הזמן למד סאנג'י את טכניקת "הליכת השמיים", המאפשרת לו "ללכת" על האוויר ולזנק לגבהים עצומים. בניגוד לרבים מחברי הצוות, סאנג'י לא אכל "פרי שטן". לאחר אירועי "אי הול קייק", הוא החל להשתמש ב"חליפת הפשיטה" (Raid Suit) של ג'רמה 66, המגבירה את יכולותיו הפיזיות ומעניקה לו יכולת הסוואה, אך בהמשך בחר להשמיד אותה כדי לנתק את קשריו עם משפחתו.

מעבר ללחימה, סאנג'י הוא שף ברמה עולמית בעל חוש טעם וריח יוצאי דופן, המסוגל לשחזר מתכונים מורכבים ביותר לאחר טעימה אחת בלבד.

נוסף לכך, סאנג'י שולט בשני סוגי האקי:
* **האקי תצפית** (Observation Haki) – המאפשר לו לחוש בנוכחותם ובכוונותיהם של אחרים בדרגה גבוהה.
* **האקי חימוש** (Armament Haki) – המאפשר לו להקשיח את חלקי גופו ולתקוף משתמשי פירות שטן מסוג לוגיה.

## הופעות
### רקע וילדות
וינסמוק סאנג'י נולד כנסיך בממלכת ג'רמה, ממלכה צפה המורכבת מספינות העוגנות על קונכיות של חלזונות ענק. אביו, וינסמוק ג'אדג', ביקש להשיב למשפחתו את תהילת העבר על ידי יצירת הצבא החזק ביותר, תוך שימוש במומחיותו כמדען ליצירת מאות שיבוטים של חייליו הטובים ביותר. כחלק מהמרדף אחר עוצמה, הוא ערך ניסויים גנטיים בחמשת ילדיו עוד לפני לידתם. אימם, סורה, שהתנגדה להפיכתם לחסרי אנושיות, נטלה תרופה רבת-עוצמה כדי לבטל את השפעת הניסויים. מבין האחים, רק סאנג'י הושפע מהתרופה; הוא נותר ללא כוחות על-אנושיים אך שמר על היכולת להרגיש רגשות. בשל כך, ג'אדג' תיעב את סאנג'י, החשיב אותו ל"כישלון" וכלא אותו במרתף כשהוא עטוי מסכת ברזל. סאנג'י סבל מהתעללות מתמדת מצד אחיו, ובעזרת אחותו, רייז'ו, הצליח להימלט מהממלכה. בעת בריחתו נתקל באביו, שדרש ממנו לשמור את מוצאו בסוד בשל הבושה שהוא ממיט על המשפחה.

בגיל תשע, בעודו משמש כשוליית טבח על ספינת נוסעים, התעמת סאנג'י עם פיראטים בהנהגת זף "רגל אדומה". במהלך העימות נסחף סאנג'י לים על ידי גל עצום, וזף קפץ אחריו כדי להצילו בשל חלומם המשותף למצוא את האול בלו – אזור אגדי שבו נפגשים ארבעת הימים ומצויים בו כל סוגי הדגים בעולם. השניים נתקעו על צוק מבודד ללא מזון, וזף הציל את חייו של סאנג'י פעם נוספת כאשר נתן לו את כל מלאי האוכל שנותר להם. לאחר חילוצם, נשאר סאנג'י עם זף במשך שנים וסייע לו לבנות את המסעדה הצפה "באראטייה". זף הכשיר אותו כטבח מן השורה הראשונה ולימד אותו את סגנון הלחימה המבוסס על בעיטות. כהשתקפות של ערכיו של זף, סאנג'י לעולם לא יסרב להגיש ארוחה לאדם רעב, והוא משתמש ברגליו בלבד בקרב כדי להגן על ידיו הנחוצות לבישול. בסופו של דבר עזב סאנג'י את המסעדה כדי להגשים את חלומו והצטרף לצוות "כובעי הקש".
### במהלך העלילה
במהלך הרפתקאותיו עם הצוות התפרסם סאנג'י בכינוי "רגל שחורה". בשלב מסוים פורסמה כרזת מבוקש עם איור גרוע שלו שדמה לאדם בשם דובאל, מה שהוביל לעימות בין השניים; סאנז'י הפגין כלפיו חסד כאשר עיצב מחדש את פניו של דובאל באמצעות בעיטות. בטרילר בארק, הוא הציע להקריב את חייו בתמורה לחייו של לופי. במהלך שנתיים של אימונים בממלכת קמאבאקה של הקיסר איוואנקוב, פיתח סאנג'י את טכניקת הליכת השמיים, המאפשרת לו לרוץ באוויר.

באי זו (Zou), אולץ סאנז'י להיכנס לנישואים מתוכננים עם בתה של ביג מאם, אחת מארבעת הקיסרים. הוא עזב את הצוות כדי להתעמת עם משפחתו ולהגן על חבריו מפני הפיראטים של ביג מאם. למרבה הפתעת משפחתו, סאנז'י הציל אותם ממלכדת שטמנה להם ביג מאם, למרות ההתעללות שעבר בעבר. לאחר בריחתם, סאנז'י שמח לגלות שהפרס על ראשו עלה על זה של זורו, אך זעם על הכללת שם משפחתו ("וינסמוק") בכרזה. כמו כן, הוא הביע מורת רוח מקבלת "חליפת הפשיטה" (Raid Suit) הטכנולוגית ממשפחתו, המעניקה לו יכולת להיעלם.
בוואנו, סאנג'י ביקש עזרה מאחר בפעם הראשונה בסדרה, כאשר קרא לרובין להצילו מאויבת שלא היה מוכן לתקוף. במהלך הקרבות, חליפת הפשיטה החלה לעורר את השיפורים הגנטיים הרדומים שאימו דיכאה בעבר: הוא זכה בשלד חיצוני, חוסן פיזי על-אנושי, ריפוי מואץ וחסינות לכדורים. כתוצאה מכך שחש שהוא מאבד את אנושיותו ומתחיל להידמות לאחיו חסרי הרגשות, השמיד סאנג'י את החליפה, ובכך השתחרר סופית מהשפעת הג'רמה.
### במדיות נוספות
* **מאנגה** – יוצרי המאנגה "מלחמות האוכל" (Food Wars), יוטו צוקודה ושון סאקי, יצרו סדרת סיפורים קצרים בשם "Shokugeki no Sanji", המתארים תחרויות בישול שונות שבהן סאנז'י משתתף.
* **ספרי בישול** – בנובמבר 2012 פרסמה הוצאת "Shueisha" את הספר "One Piece: Pirate Recipes", המיוחס לסאנג'י וכולל מתכונים בהשראת הזיכיון.
* **מרצ'נדייז** – דמותו של סאנג'י הופיעה באינספור בובות ופסלונים. בשנת 2012, המותג הצרפתי היוקרתי "S.T. Dupont" שיתף פעולה עם אייצ'ירו אודה ליצירת מצת זהב בדגם "בת הים הישנה" האייקוני של סאנג'י.
* **הנצחה** – פסל ברונזה של סאנג'י הוצב במאשיקי שבמחוז קוממוטו כחלק מפרויקט שיקום האזור לאחר רעידת האדמה בשנת 2016. פסלים נוספים של הדמות מוצבים בחנויות הרשמיות של "וואן פיס" ובפארק "מגדל וואן פיס בטוקיו".

## ביקורות
### פופולריות
בסקרי הפופולריות של המגזין "Shōnen Jump" עבור "וואן פיס", סאנג'י דורג במקום הרביעי בסקר הראשון (1999) ובמקום השלישי בשלושת הסקרים העוקבים (2002, 2006, 2009). בסקר האחרון שנערך (2021), שהיה הסקר הראשון שהקיף את כל העולם, דורג סאנג'י כדמות הרביעית בפופולריות שלה עם 970,286 קולות.
### תגובת המבקרים
דילר קרוז כתב כי 

עבודתו של אריק וייל בדיבוב דמותו של סאנג'י זיכתה אותו במועמדות לפרס "מדבב השנה" בטקס פרסי "Behind the Voice Actor" לשנת 2015. דניאל דוקרי, כותב ראשי ב"קראנצ'ירול", טען כי לסאנג'י יש את אחת מהצגת הדמויות הטובות ביותר באנימה. ריטוויק מיטרה מהאתר "GameRant" ציין כי סאנג'י הוא מהדמויות הקומיות הטובות ביותר באנימות שונן, בציינו את ניסיונות החיזור שלו ואת העימותים עם חברו לצוות, רורונואה זורו, כמקור להומור. מיטרה מוסיף כי סאנג'י מהווה חלק משמעותי גם ב"כמה מהרגעים האייקוניים ביותר שאינם קומיים", דבר שלדעתו מהווה את הסיבה האמיתית לפופולריות לה זכה.

## קישורים חיצוניים

## הערות שוליים

קטגוריה:שפים בדיוניים
קטגוריה:ואן פיס - דמויות